Экономика ГОРЮНОВА ОПЕРАТОРОСЬ\nТе снимкасонть, конань теизе минек фотокорреспондентэсь Эдуард Ретунский, «Ромодановосахар» предприятиянь операторось Ю.В.Горюнова. Сон тескень, Сахарозавод поселкань. Юлия Горюнова ве енга уцяскань вешнеме эзь карма. 2001 иестэ, школанть прядомадо мейле, сась важодеме «Ромодановосахар» предприятияв. Тесэ кундась центрофугань операторонь тевентень. Те косо сахаронть ашолгавтыть.\n– Покш сюкпря Наталья Анатольевна Четвергованень, – евтни Юлия Валерьевна. – Сон тонавтымим операторонь тевенть вечкеме. Ды аволь ансяк кода седе парсте важодемс, истя жо кода ветямс прянть коллективсэнть. Теинь свал истя, кода мерсь Наталья Анатольевна. Паряк, тень кувалма заводсонть важодян зняро иеть.\nАлкукскак, операторонь тевенть Ю.В.Горюнова тонавтнизе парсте. Цехсэнть оборудованиянть важодемстэ операторось ваны весементь мельга: кода ладязь те эли тона линиясь, козонь максомс седе ламо «вий» ды истя седе тов.\n«Ромодановосахар» предприятиясонть важодемась пек ламолгали сестэ, зярдо республикань паксятнесэ ушодови ламбамо якстерькаень таргамось. Заводсонть роботась моли чинек-венек. Весементь мельга ваны сменань прявтось С.С.Белоглазов.\n– Сергей Серафимовичень пингстэ минек цехесь свал велькска топавтни аравтлувонть, конань икеленек аравтызь предприятиянь прявттнэ, – евтни Ю.В.Горюнова. – Тень пингстэ, нама, зарплатанокак покшолгали.\nАлкукскак, Ю.В.Горюнова оймамонь а содыця. Течи, зярдо предприятиясонть келейстэ ды кеместэ моли оборудованиянь-мезень витнемась, Юлия Валерьевна тевтеме а ашти. Ней сон арты-бели цехенть, оборудованиянть. Тешкстасынек, Ю.В.Горюнова «Ромодановосахар» предприятиясо кувать ды парсте важодемань кисэ казезь Ромодановань райононь администрациянь прявтонь Почетонь грамотасо, МР-нь Прявтонь Сюкпрянь грамотасо.